CELEX: 32019D1598
Language: lt
Date: 2019-09-26 00:00:00
Title: 2019 m. rugsėjo 26 d. Komisijos įgyvendinimo sprendimas (ES) 2019/1598, kuriuo iš dalies keičiamas Įgyvendinimo sprendimas (ES) 2018/638, kuriuo nustatomos neatidėliotinos priemonės, kad į Sąjungą nebūtų įvežti ir joje neišplistų kenksmingieji organizmai kukurūziniai dykrinukai (Spodoptera frugiperda (Smith)) (pranešta dokumentu Nr. C(2019) 6818)

27.9.2019   
               
               
                  LT
               
               
                  Europos Sąjungos oficialusis leidinys
               
               
                  L 248/86
               
            
         KOMISIJOS ĮGYVENDINIMO SPRENDIMAS (ES) 2019/1598
         2019 m. rugsėjo 26 d.
         kuriuo iš dalies keičiamas Įgyvendinimo sprendimas (ES) 2018/638, kuriuo nustatomos neatidėliotinos priemonės, kad į Sąjungą nebūtų įvežti ir joje neišplistų kenksmingieji organizmai kukurūziniai dykrinukai (Spodoptera frugiperda (Smith))
         
            
               (pranešta dokumentu Nr. C(2019) 6818)
            
         
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies trečią sakinį,
         kadangi:
         
                     (1)
                  
                  
                     Komisijos įgyvendinimo sprendimu (ES) 2018/638 (2) buvo nustatytos neatidėliotinos priemonės, kad į Sąjungą nebūtų įvežti ir joje neišplistų kenksmingieji organizmai kukurūziniai dykrinukai Spodoptera frugiperda (Smith) (toliau – nurodytieji organizmai), kurie yra įtraukti į Direktyvos 2000/29/EB I priedo A dalies I skirsnio a dalies 22 punktą kaip kenksmingieji organizmai, neaptinkami Sąjungoje;
                  
               
                     (2)
                  
                  
                     priėmus Įgyvendinimo sprendimą (ES) 2018/638 nurodytieji organizmai buvo įvežti į Aziją ir joje tebeplinta. Atsižvelgiant į greitą jų plitimą, turėtų būti išplėsta Įgyvendinimo sprendime (ES) 2018/638 nurodyta geografinė aprėptis, kad būtų įtrauktos visos trečiosios šalys, nes nėra tiksliai žinoma, kaip šie organizmai plinta visame pasaulyje;
                  
               
                     (3)
                  
                  
                     atsižvelgiant į nurodytųjų organizmų plitimo tempą, neatidėliotinų priemonių galiojimo pabaigos data turėtų būti pratęsta iki 2021 m. birželio 30 d., kad iki to laiko ją būtų galima peržiūrėti;
                  
               
                     (4)
                  
                  
                     šis sprendimas turėtų būti taikomas nuo 2019 m. spalio 1 d., kad susijusios oficialios įstaigos, profesionalūs veiklos vykdytojai ir trečiosios šalys galėtų prisitaikyti prie tų reikalavimų;
                  
               
                     (5)
                  
                  
                     todėl Įgyvendinimo sprendimas (ES) 2018/638 turėtų būti atitinkamai iš dalies pakeistas;
                  
               
                     (6)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas (ES) 2018/638 iš dalies keičiamas taip:
            
                        1)
                     
                     
                        1 straipsnio b punktas pakeičiamas taip:
                        „b)   nurodytieji augalai– kitų trečiųjų šalių nei Šveicarija kilmės paprikų (Capsicum L.), svaidenių (Momordica L.), gelsvųjų baklažanų (Solanum aethiopicum L.), etiopinių baklažanų (Solanum macrocarpon L.) ir paprastųjų baklažanų (Solanum melongena L.) vaisiai ir paprastųjų kukurūzų (Zea mays L.) augalai, išskyrus gyvas žiedadulkes, augalų audinių kultūras, sėklas ir grūdus;“
                     
                  
                        2)
                     
                     
                        8 straipsnio tekstas pakeičiamas taip:
                        „Šis sprendimas taikomas iki 2021 m. birželio 30 d.“.
                     
                  
         
            2 straipsnis
            Šis sprendimas taikomas nuo 2019 m. spalio 1 d.
         
         
            3 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. rugsėjo 26 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 169, 2000 7 10, p. 1.
         
         
            (2)  2018 m. balandžio 23 d. Komisijos įgyvendinimo sprendimas (ES) 2018/638, kuriuo nustatomos neatidėliotinos priemonės, kad į Sąjungą nebūtų įvežti ir joje neišplistų kenksmingieji organizmai kukurūziniai dykrinukai (Spodoptera frugiperda (Smith)) (OL L 105, 2018 4 25, p. 31).